FÆLLES AKTION af 25. marts 1996 vedtaget af Rådet på grundlag af artikel J.3 i traktaten om Den Europæiske Union i forbindelse med udnævnelse af en særlig udsending for de store søers område i Afrika (96/250/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og J.11,

under henvisning til konklusionerne fra Det Europæiske Råd den 15. og 16. december 1995 i Madrid,

under henvisning til Rådets konklusioner af 29. januar og 26. og 27. februar 1996 -

VEDTAGET FØLGENDE FÆLLES AKTION:

Artikel 1

Unionen har opstillet følgende mål for sin politik i de store søers område i Afrika og i landene i området:

1) hjælpe de pågældende lande med at løse krisen i området, og

2) støtte de bestræbelser, der udfoldes af FN og Organisationen for Afrikansk Enhed (OAU) samt af de regionale ansvarlige og andre parter, for at finde en varig og global, fredelig løsning på de politiske, økonomiske og humanitære problemer i området.

Artikel 2

Med henblik herpå skal Unionens særlige udsending støtte bestræbelserne for at skabe forudsætningerne for, at krisen kan løses, bl.a. ved forberedelse af en konference om fred, sikkerhed og stabilitet i de store søers område i Afrika, som er en vigtig etape på vejen hen imod en varig og fredelig løsning.

Den særlige udsending vil

- støtte FN's og OAU's bestræbelser for at standse konflikterne i området, og de fremtrædende personligheder i Afrika, der bistår de to organisationer

- etablere og holde nær kontakt med de pågældende landes regeringer og med andre regeringer og internationale organisationer, der er involveret, for at fastlægge, hvilke foranstaltninger der skal træffes for at løse problemerne i området

- arbejde tæt sammen med FN's og OAU's repræsentanter i området, idet FN og OAU har til opgave at indkalde til konferencen

- samarbejde med de regionale ansvarlige og andre parter, der arbejder for samme mål, og

- eventuelt etablere kontakter med andre parter, der kan bidrage til, at der gøres fremskridt.

Artikel 3

Den særlige udsending:

- udpeges for seks måneder, idet mandatet tages op til fornyet overvejelse efter tre måneder, herunder også de administrative og finansielle aspekter

- aflægger rapport til Rådet eller til organer udpeget af Rådet hver anden måned, eller når det er nødvendigt

- kan blive bedt om at aflægge mundtlig rapport om udviklingen i situationen, hver gang der er behov for det, og

- kan rette henstillinger til Rådet om foranstaltninger, som Unionen kan træffe for at nå sine mål i området.

Artikel 4

1. Til dækning af omkostningerne i forbindelse med opfyldelsen af den særlige udsendings mandat, afholdes et beløb på 950 000 ECU over De Europæiske Fællesskabers almindelige budget for 1996.

2. Udgifter, der finansieres med det i stk. 1 fastsatte beløb, forvaltes i overensstemmelse med Det Europæiske Fællesskabs budgetprocedurer og -regler.

3. Et beløb på indtil det i stk. 1 nævnte anvendes til finansiering af den særlige udsendings infrastrukturudgifter og løbende udgifter, herunder udgifterne til dennes vederlag og til medarbejderstaben. Vederlag til medarbejdere, som en medlemsstat eller Kommissionen udstationerer hos den særlige udsending, afholdes af henholdsvis den pågældende medlemsstat og Kommissionen. Medlemsstaterne og Kommissionen kan tilbyde at udstationere medarbejdere ved den særlige udsendings stab.

4. Rådet noterer sig, at Kommissionen agter at sørge for den logistiske støtte i området.

5. De garantier, der er nødvendige, for at den særlige udsending og hans medarbejdere kan opfylde og afvikle mandatet uhindret, fastlægges i samarbejde med parterne. Medlemsstaterne og Kommissionen skal yde den fornødne støtte med henblik herpå.

Artikel 5

Denne fælles aktion træder i kraft på datoen for vedtagelsen. Den skal løbe indtil 25. september 1996.

Artikel 6

Denne fælles aktion offentliggøres i Tidende.

Udfærdiget i Bruxelles, den 25. marts 1996.

På Rådets vegne

S. AGNELLI

Formand